Ɛkɛá bʋtɔpʋkaɩn Bulu ɔtswɛkpa gyʋrasʋ Yerusalem lɔfʋn.
Alɩ brɛ amʋ igyi lɩlɩtɔ.
Yesu lɔyɔ odeki Bulu ɔtswɛkpatɔ ɔtɩnɛkʋá bʋtɛtɩ ɩnʋ “Salomo Abrandasʋ.”
Yudafɔ ahandɛ amʋ akʋ befia bomli mʋ.
Bɛfɩtɛ mʋ bɛɛ,
“Ɔmɛnkɛ kein asa fɛ́bla anɩ ɔnɔkwalɩ amʋ?
Nɩ fʋgyi Kristo,
(ɔha amʋʋ Bulu lada mʋ ofuli amʋ) a,
wuna lɛ mʋ́ tii anɩ.”
Yesu lɛbla amʋ́ ɔbɛɛ,
“Nabla mlɩ bɔtsʋn,
tamɛ mlɩmedehogyi.
Ofula amʋʋ ndɛbwɛ mɩ Sɩ ɩdatɔ amʋ dɛ mɩ ɩwɩ adansɩɛ gyi.
Tamɛ mlɩmedehogyi,
tsufɛ mlɩmá mɩ akufatɔ.
Mɩ akufa bʋtonu mɩ ɔmɛ.
Nyin amʋ́,
bʋtobuo mɩ.
Ntɛha amʋ́ nkpa ánɩ́ ɩtamata.
Bʋmóowu ɛkɛkɛɛkɛ,
ɔhaa mɛ́ɛtalɩ swɩɩ mɩ amʋ́.
Mɩ Sɩ amʋʋ ɔlɔpʋ amʋ́ ha mɩ amʋ dʋn togyitɔ.
Ɔhaa mɛ́ɛtalɩ swɩɩ amʋ́ lɛ mɩ Sɩ ɩbɩtɔ.
Mɩa mɩ Sɩ anɩgyi kʋlɛ.”
Ɩnʋ a,
Yudafɔ ahandɛ amʋ bɛtra kʋla abwi bɛɛ,
abʋtswɩ da Yesu mɔ.
Tamɛ Yesu lɛfɩtɛ amʋ́ ɔbɛɛ,
“Nabwɛ ofula tsɔtsɔɔtsɔá itsu mɩ Sɩ wa suna mlɩ.
Mʋ́tɔ mɔmʋ sʋ mlɩdekleá mlɛ́da mɩ abwi?”
Bɛbla mʋ bɛɛ,
“Megyi ofula ánɩ́ fabwɛ kʋkʋʋkʋ sʋ anɩaa abɛ́da fʋ abwi.
Alɩ amʋʋ fablɩ abususʋ pʋkʋsʋ lɩɩ Bulusʋ amʋ sʋ.
Nyankpʋsa fʋgyi,
tamɛ fɛɛ Bulu fʋgyi.”
Yesu lɛfɩtɛ amʋ́ ɔbɛɛ,
“Bʋmɔwanlɩn wa mlɩ Mbla ɔwʋlʋ amʋtɔ bɛɛ,
Bulu ɔbɛɛ,
‘Mlɩgyi fɛ Bulu?’
Anɩyin ánɩ́ ɔnɔkwalɩ Bulu asʋn igyi.
Mʋ́ sʋ nɩ Bulu lɛtɩ aha amʋʋ ɔlɔpʋ mʋ asʋn ha amʋ ɔbɛɛ,
bʋgyi fɛ mʋ a,
ntogyi sʋ mlɩdɛ ɔblɔ nya?
Mɩ mʋ́ a,
mɩ Sɩ lɛlɛ mɩ yaɩ.
Ngyi mʋ klɛ,
ɔlɔwa mɩ sɩsɩ ɔyɩ anfɩtɔ.
Ntogyi sʋ mlɩdɛblɩ mlɩaa nablɩ mbɛɛ,
‘Bulu mʋ Bi ngyi’ sʋ nablɩ abususʋ pʋkʋsʋ lɩɩ mʋsʋ?
Nɩ megyi mɩ Sɩ agyʋma ndɛbwɛ mʋ́ a,
mlɩmáhɔ mɩ gyi.
Tamɛ nɩ mɩ Sɩ agyʋma ndɛbwɛ,
asa mlɩmɔhɔ mɩ gyi kʋraa a,
mʋmʋ mlɩhɔ ofula amʋʋ ndɛbwɛ amʋ mʋ́ gyi,
amlɩbɩá Mɩ Sɩ amʋ bʋ mɩtɔ,
mɩ ɛ mbʋ mʋtɔ.”
Bɛtra bwɛ ánɩ́ bɛ́kɩta mʋ,
tamɛ ɔlɛdalɩ amʋ́ ɩbɩ,
natɩ si amʋ́.
Yesu leyinki fa Yordan ɔbʋn ba ɔtɩnɛ amʋʋ Yohane letsia bɔ aha asu amʋ,
olesi tsia ɩnʋ.
Aha tsɔtsɔɔtsɔ bɛba mʋ wa,
bʋdɛ aba bla bɛɛ,
“Yohane mɔbwɛ osuna kʋkʋʋkʋ,
tamɛ asʋn ánɩ́ Yohane lɛblɩ tsu oyin anfɩ ɩwɩ fɛ́ɛ́ laba mʋ́tɔ pɛpɛɛpɛ.”
Aha tsɔtsɔɔtsɔ bɔhɔ mʋ gyi ɩnʋ.